Parfuum ook gebuit by Rondebosch se Clicks | Netwerk24
Deur Ané Van Zyl en Meghan Lawrence 12 November 2019 16:45
Die leë glaskaste by die Clicks-winkel in Rondebosch.Foto: Meghan Lawrence
“ ’n Onbekende voertuig het voor die kosmetiekwinkel gestop en die vyf onbekende verdagtes het uit die voertuig gespring, die venster gebreek en ’n onbekende hoeveelheid parfuum uit die kaste gesteel,” sê kapt. FC van Wyk, polisiewoordvoerder.
Die Rondebosch-polisiekantoor is sowat 300 meter van Clicks af geleë.
Die inbraak is feitlik identies aan ’n inbraak wat op 21 Oktober in Tuine plaasgevind het. Vyf mans het toe ook by die Clicks-winkel in die Gardens-sentrum glasvensters met ’n swaar sementblok gebreek en parfuum gesteel.
Niemand is nog vir die diefstal in Rondebosch in hegtenis geneem nie.
Die afdeling vir parfuum was Dinsdag vir klante gesluit.Foto: Meghan Lawrence
Die toneel ná die inbraak by die Clicks-winkel in die Gardens-sentrum in Oktober. Foto: Facebook
Die versperde hoofingang van die Clicks-winkel in Rondebosch. Foto: Meghan Lawrence
Clicks in Rondebosch se parfuumafdeling was Dinsdag teen 14:00 steeds vir klante afgesper, maar die winkel was oop. ’n Lid van die forensiese eenheid het steeds vingerafdrukke gesoek.
Die inbrekers het klaarblyklik van die hoofingang af toegang verkry. Dit was teen 14:00 steeds afgesper. Klante het Dinsdagmiddag ’n tweede agteringang gebruik.
Clicks se hoofingang is in die hoofweg in Rondebosch geleë. Dié straat is besig omdat studente van die Universiteit van Kaapstad gereeld daar verbystap.
’n Polisiebron na aan die ondersoek sê hulle probeer beeldmateriaal in die hande kry om te sien of daar ’n registrasienommer op die voertuig is wat tydens die rooftog gebruik is.
Rachel Wrigglesworth, Clicks se hoof- kommersiële beampte, sê geen klante of werknemers van Clicks is beseer nie.
Meer oor: Rondebosch | Parfuum Clicks | Rooftog